Tomislav Marijan Bilosnić

**Tomislav Marijan Bilosnić** (Zemunik Donji, 18. siječnja 1947.) hrvatski je slikar i književnik.

## Biografija
Osnovnu školu polazio je u Zemuniku, srednju tehničku školu i Filozofski fakultet u Zadru.

Autor je sedamdesetak knjiga proze, poezije, kritika, feljtona i putopisa, a upriličio je i četrdesetak samostalnih izložbi slika u tehnici monotipija, ulja, pastela, crteža i umjetničke fotografije. Bavio se i ekologijom pišući o problemima onečišćenja i gospodarenja okolišom među prvima u Hrvatskoj još početkom 80-ih godina 20. stoljeća. Poznata je i njegova lutkarska TV-serija *[[Pustolovine morskog konjica]]* prema kojoj je kasnije napisao istoimeni roman za djecu.

Knjige ili njihovi izbori prevedeni su mu na strane jezike - talijanski, njemački, engleski, turski, albanski, španjolski, poljski, ruski, rumunjski, makedonski i slovenski.

Državna japanska televizija 2003. godine u Zadru je snimila dugometražni TV-film *Stazama hrvatskog haiku* posvećen njegovom haiku pjesništvu.

Uvršten je u književne preglede, panorame, antologije, leksikone i školske programe; uređivao je listove, časopise, biblioteke i novinske rubrike. Pokrenuo je i uređivao listove *Zoranić*, *Plakat* i *Zadranka*. Bio je i jedan od urednika *Zadarske revije*, član redakcija *Tla*, *Plavog vjesnika* i *Vedrih dana*. Kao gost urednik uređivao je *Maslačak*. Uredio je i prvi broj Glasila Grada Nina *Grad Nin*. Bio je dugogodišnji urednik Festivala djeteta u Šibeniku i urednik biblioteke *[[Matsuo Basho]]*. Jedan je od osnivača i prvi direktor *[[Zadarski list|Zadarskog lista]]*, kao i jedan od pokretača i prvi direktor *Zadarskoga glazbenog festivala*. Bio je predsjednik Upravnog odbora *[[Narodni list|Narodnog lista]]*. Bio je glavni urednik tjednika *Zadarski Regional* i prvog tjednika Ličko-senjske županije *List*. Sveprisutan je na hrvatskom medijskom prostoru (surađivao u novinama: *[[Vjesnik (novine)|Vjesniku]], [[Večernji list|Večernjem listu]], [[Slobodna Dalmacija|Slobodnoj Dalmaciji]], [[Novi list|Novom listu]], [[Glas Istre|Glasu Istre,]] [[Glas Slavonije|Glasu Slavonije]]*, itd.), napisao je na tisuće članaka, komentara, reportaža, zapisa i putopisa objavljenih gotovo u svim hrvatskom novinama. Surađuje na radiju i televiziji.

Za Domovinskoga rata Bilosnić je obnašao dužnost zapovjednika Samostalnog voda umjetnika (1991/92.). Član je Udruge hrvatskih veterana Domovinskog rata. Član je Društva hrvatskih književnika i predsjednik Ogranka Društva hrvatskih književnika u Zadru, član Društva hrvatskih haiku pjesnika, član Upravnog odbora MH Zadar, član Hrvatskog kulturnog društva “Napredak”, utemeljio je i vodi Umjetnički tabor Karin, član HDLU Zadar i član Kluba hrvatskih likovnih umjetnika veterana Domovinskog rata, obnaša dužnost tajnika hrvatsko-američke humanitarne udruge Dijete i obitelj (Children and Family Society), ex predsjednik  Lions Cluba Zadar, predsjednik je Udruge 3000 ZA DAR.

Osuđivan je i nagrađivan. Kao sudionik Hrvatskog proljeća zatvaran je, proganjan i zabranjivan. Dobitnik je nagrada Grb grada Zadra i Nagrade Zadarske županije (2002. i 2008.) za umjetničku i društvenu djelatnost. Živi i radi u Zadru.

## O književnom stvaralaštvu
U romanesknoj prozi najčešće piše o sudbini pojedinca unutar tvrdokorna društvena sustava koji ne priznaje individualnost, intimu, slobodu. Već u prvijencu, neoegzistencijalističkom romanu *Ispovijed isuvšina čovjeka*, Bilosnić ocrtava sudbinu mladog umjetnika, književnika i slikara, u događajima nakon sloma hrvatskoga proljeća, uvodeći u roman stvarne protagoniste. Nastavio se Bilosnić baviti problemom egzistencije i u *Tijesnom prostoru*, klasičnom djelu hrvatske zatvorske književnosti, ali i u *Ljubavnom slučaju pisca* gdje se umjetnikov egzistencijalni strah pokazuje u nepriordnu ljubavnom odnosu. *Kolac u rijeci Zrmanji* nastavak je Bilosnićeva romanesknog opusa; pisac sve događaje Domovinskoga rata fokusira u dvama suprotstavljenim likovima, u dvjema ljudskim sudbinama kojima se grubo poigrala sila Rata. Antimarcijalnu romanesknu poetiku razradio je do umjetničkog vrhunca u romanu *Listopad* u kojem radnju smješta u samo 24 sata najžešćih ratnih napada na Zadar. Lirskim promišljanjima o čovjeku i njegovoj sudbini on se ovdje opire zlu i užasu koji donose ratna zbivanja, pa sam rat pada u drugu dimenziju romana, dok je čovječja esencijalna svijest njegova istinska bit.

Njegov pjesnički opus jedan je od najraznolikijih poetskih opusa stvorenih u suvremenoj hrvatskoj književnosti u dvadesetak pjesničkih zbiraka. Svoju prvu zbirku poezije Bilosnić je objavio 1968. godine, sredinom 70-ih piše i objavljuje underground poeziju po uzoru na američku bitijevsku generaciju. Nadalje, Bilosnić piše i poeziju po uzoru na liriku afričkih primitivnih naroda, a 80-ih se okušava na skliskom terenu ljubavne poezije mediteransko-antičkoga duha te stvara jedan od najzanimljivih i najljepših ljubavnih pjesničkih opusa hrvatske lirike 20. stoljeća. Među prvima u Hrvatskoj, odmah nakon Vladimira Devidea, a u krugu s Dubravkom Ivančanom, Lukom Paljetkom, Tončom Petrasovim Marovićem piše haiku poeziju. Bilosnićeve su poeme, pak, zasebna priča, počevši od «pisma Majakovskom» u *Čelu za metak*, preko *Vile Velebita* i *Štit(i) slovo hrvatsko* koje su prožete «citiranjem» stare hrvatske književnosti, povijesti, europske mitologije (grčke, rimske, slavenske, judejsko-kršćanske) do domoljubne psalmodiče *Ogrlice*, i snažnog, ponovno «avangardnog» *Krika* 2001. godine. Pjesnička zbirka *Tigar* iz 2004. godine svojevrsna je kruna njegova pjesništva. Njome je otkrio nove metafizičke predjele lirskoga jezika, i otvorio puteve za novi povratak prirodi i iskonu u 21. stoljeću. Poezija Tomislava Marijana Bilosnića zanimljiva je i po tome što ovaj pjesnik nije nikada pripadao ni jednoj struji ili školi, nije konstatntno objavljivao ni u jednom časopisu na način da bi ga se moglo svrstati pod bilo kakav zajednički nazivnik. Postmodernim književnim postupcima intertekstualnosti i citatnosti služi se poput džezista, umjetnički ih iskreno osvježujući.

Njegova publicistička, feljtonska proza odlikuje se jednostavnošću i prijemčljivošću stila. Bilosnić zna zaintrigirati čitatelja za svaku temu iz svoga bogatog tematsko-motivskog repertoara. Podjednako su zanimljive njegove povjesnice o zadarskome kraju, povijesna i popularna feljtonistika, kao i feljtoni o mitologiji popularne kulture. Književne kritike su mu jasne, lucidne i iskrene. Putopisni žanr zauzima posebno mjesto u njegovu bogatu književnu opusu, jer tu TMB-ovo pero bilježi i najsitnije detalja poput dobro izvježbana fotografskog oka, dok su mu opisi bogati i dinamični poput slikarske geste.

Pisao je prikaze za Klasje naših ravni .

## Književna djela

### Pjesništvo
* *Senza luna* (pjesme), Zadar, 1968;  
* *Pred zavjesama* (pjesme), Umag 1974.
* *Koji jedu ribe* (pjesme), Čakovec, 1975.
* *Apsolutni labudopjev* (pjesme), Zadar, 1976.
* *I društvo koje ostaje* (pjesme), Zagreb,1977.
* *Sužanj riba u vodi srca* (pjesme),Split, 1977. 
* *Zario ruku u srce* (haiku), Split,1979.
* *Približavanje ptica* (pjesme), Zagreb, 1980.
* *Il capricorno alato* (izbor pjesama u prijvodu Giacoma Scottija), Napoli,1983.
* *Potez mača* (haiku), Smederevo, 1984. 
* *Čelo za metak* (poema), Mostar, 1984.
* *Krilati kozorog ili ponoćne prijateljice* (pjesme), Novi Sad, 1984; Zadar, 2007. 
* *Ljubavnici iz Aleksandrije* (pjesme), Šid, 1986.
* *Iž* (haiku), Odžaci, 1986.
* *Rika jelena* (pjesme), Split, 1988.
* *Znaci za uzbunu* (pjesme), Zadar, 1993.
* *Vila Velebita* (poema), Zadar, 1993.
* *Štit(i) slovo hrvatsko* (poema), Zadar, 1994.
* *Kalendar sna* (haiku), Zadra, 1995.
* *Čajni pribor* (haiku), Zadar, 1995.
* *Krik* (poema), Nin, 2001.
* *Planina* (haiku), Zadar,2002.
* *Tigar* (pjesme), Zadar 2004.
* *Velebit* (haiku), Zadar 2004. 
* *Metamorfoze* (crteži-pjesme), Zadar 2004.
* *Ogrlica* (poema), Zadar, 2006. 
* *Odisejeve pjesme* (pjesme), Zagreb, 2007.
* *Velebit* (haiku na albanskom u prijvodu Milianova Kallupija ), Tirana, 2007.
* *Tigar* (na makedonskom u prijvodu Riste Đ. Jačeva), Skopje, 2008.

### Proza
* *Ispovijed isuvišna čovjeka* (roman), Zagreb, 1985; Zadar, 2006;
* *Hodajući preko vode* (kratke priče), Rijeka, 1989.
* *Tijesni prostor* (roman), Zadar, 1990.
* *Ljubavni slučaj pisca* (roman), Split, 2001.
* *Kolac u rijeci Zrmanji* (roman), Pula, 2007.
* *Listopad* (roman), Zadar, 2008.

### Dječja književnost
* *Hoće djeca da ulove zeca* (pjesme), Zadar, 1971.
* *Pustolovine morskog konjica* (roman), Zagreb, 1987; Split, 2004.
* *Pićo* (priče), Zadar, 2001.
* *Iški kralj* (roman), Split, 2001.

### Publicistika
* *Okrugla kanta za smeće* (ekološki feljtoni), Osijek, 1988.
* *Tajni život* (književne kritike), Zadar, 1989.
* *Noćna služba* (književne kritike), Split, 1990.
* *Kontejner* (feljtoni o popularnoj kulturi), Osijek, 1990.
* *Od Homera do oglasa* (zapisi), Zagreb, 1990.
* *3000 godina Za dar* (povijesni feljtoni), Zadar, 2001.
* *Nin u središtu mitskoga carstva* (feljtoni), Nin, 2002.
* *Caska dio Atlantide* (feljtoni), Novalja, 2002.
* *Odisej sa zadarskih otoka* (feljtoni), Zadar, 2002.
* *Materada mojih uspomena / Materada dei miei ricordi* (razgovor s Fulvio Tomizzom), Zadar, 2003.
* *Polifem iz Manite peći* (feljtoni), Zadar, 2004.
* *Gledajte tamo onaj grad* (povijesni feljtoni o IV. križarskoj vojni na Zadar), Zadar, 2005.
* *Zadarski posjedi* (povjesnice), Zadar, 2006.
* *Zemunik* (povjesnice), Zadar, 2006.
* *Posjedi u Brdima* (povjesnice), Zadar, 2006.
* *[[Zlato i srebro grada Zadra|Sjaj zadarskoga zlata]]* (feljtoni), Zadar, 2006.
* *Vinkovo u [[Stankovci]]ma* (feljtoni), Zadar, 2007.
* *[[Iliri|Stara Liburnija]]* (povjesnice), Zadar, 2007.
* *V Hrvateh* (povjesnice), Zadar, 2007.
* *Hrvatski knezovi i kraljevi*, Zadar, 2007.
* *Put za [[Casablanca|Casablancu]]* (putopis), Split, 2007.
* *Puntamika* (povjesnice), Zadar, 2008.
* *Diklo* (povjesnice), Zadar, 2008.
* *Kožino* (povjesnice), Zadar, 2008.

## Likovne monografije
* *Metamorfoze* (crteži-pjesme), Zadar, 2004.
* *33* (crteži), Zadar, 2004.
* *Cvijeće ravnokotarskih vila* (pasteli), Zadar, 2004.
* *Pollockova svjetlost* (ulja), Zadar, 2006.
* *Maske i lica* (monotipije), Zadar, 2006.
* *Molat* (pasteli uz pjesme A. Stamaća), Zadar, 2006.
* *Mediteranski pastel* (pasteli), Zadar, 2006.
* *Skriveno kameno blago* (fotomonografija), Zadar, 2008.

## Nagrade
Dobitnik je nagrada Grb grada Zadra i Nagrade Zadarske županije (2002. i 2008.) za umjetničku i društvenu djelatnost. Ožujka 2008. je dobio nagradu Crvena ruža Elbasana za poeziju na Međunarodnom festivalu poezije u albanskom Elbasanu, u Albaniji. Travnja 2008. je dobio nagradu Dubravko Horvatić na najbolju prozu u Hrvatskoj.

1. lipnja 2009. je dobio prigodnu nagradu za svoje tri pjesme *Volim te dok imaš sve što ima kuća*, *Nevidljiva kuća ljubavi* i *U ljubavi nema kuće* na 1. Festivalu neobjavljene ljubavne poezije Zvonimir Golob.

Prva nagrada za pjesmu na 1. Susretu hrvatskoga duhovnoga književnoga stvaralaštva Stjepan Kranjčić 2009. za pjesmu *Kuća fra Mate Perića*

## Reference